Mange fødder har passeret broen over Aarhus Å ved Folkestedet i Carl Blochs Gade. Men nu er det tid til, at den 39 år gamle bro skal udskiftes. Den er slidt og fuld af grafitti.

I stedet skal der sættes en ny bro op. Broen, der er bygget af FSC certificeret hårdtræ, hejses op på sin nye plads tirsdag 12. september klokken 08:30.

Arbejdet med at tage den gamle bro ned påbegyndes mandag eftermiddag. Det betyder også, at broen er spærret fra mandag 11. september klokken 06 til tirsdag 12. september klokken 24.

Planen er, at den gamle bro skal henlægges på stedet, hvor den skæres op og senere køres væk.

Den nye bro er bygget hos Wood-ways.com A/S i Skanderborg. Den 30 meter lange bro løftes ud af værkstedet tidligt mandag morgen i et stykke. Herefter kommer den over på ladet af en lastbil og køres med særtransport til Carl Blochs Gade. Den er med sine 130 kvadratmeter på størrelse med et mindre parcelhus.